CELEX: 32018R1936
Language: fi
Date: 2018-12-10 00:00:00
Title: Komission täytäntöönpanoasetus (EU) 2018/1936, annettu 10 päivänä joulukuuta 2018, täytäntöönpanoasetuksen (EU) N:o 371/2011 muuttamisesta dimetyyliaminoetanolin (DMAE) enimmäispitoisuuden osalta (ETA:n kannalta merkityksellinen teksti.)

11.12.2018   
               
               
                  FI
               
               
                  Euroopan unionin virallinen lehti
               
               
                  L 314/34
               
            
         KOMISSION TÄYTÄNTÖÖNPANOASETUS (EU) 2018/1936,
         annettu 10 päivänä joulukuuta 2018,
         täytäntöönpanoasetuksen (EU) N:o 371/2011 muuttamisesta dimetyyliaminoetanolin (DMAE) enimmäispitoisuuden osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan ja 13 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.
                  
               
                     (2)
                  
                  
                     Dimetyyliglysiinin natriumsuolan käyttö hyväksyttiin kymmeneksi vuodeksi broilereiden rehun lisäaineena komission täytäntöönpanoasetuksella (EU) N:o 371/2011 (2).
                  
               
                     (3)
                  
                  
                     Hyväksynnän haltija on asetuksen (EY) N:o 1831/2003 13 artiklan 3 kohdan mukaisesti, luettuna yhdessä sen 7 artiklan kanssa, ehdottanut hyväksynnän ehtojen muuttamista valmistusmenetelmään tehtävän muutoksen perusteella. Hakemuksen mukana toimitettiin tarvittavat hakemusta tukevat tiedot. Komissio toimitti hakemuksen edelleen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’.
                  
               
                     (4)
                  
                  
                     Elintarviketurvallisuusviranomainen totesi 17 päivänä huhtikuuta 2018 antamassaan lausunnossa (3), ettei uudella valmistusmenetelmällä valmistettu lisäaine vaikuta haitallisesti eläinten tai ihmisten terveyteen eikä ympäristöön. Lisäksi se totesi, ettei dimetyyliaminoetanolin (DMAE) esiintyminen enintään 0,1 prosentin pitoisuutena vaikuta lisäaineen tehoon. Elintarviketurvallisuusviranomaisen mukaan erityiset markkinoille saattamisen jälkeistä seurantaa koskevat vaatimukset eivät ole tarpeen. Se myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.
                  
               
                     (5)
                  
                  
                     Uudella valmistusmenetelmällä tuotetun dimetyyliglysiinin natriumsuolan arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Sen vuoksi kyseisen aineen käyttö tässä asetuksessa esitetyllä tavalla olisi hyväksyttävä.
                  
               
                     (6)
                  
                  
                     Sen vuoksi täytäntöönpanoasetusta (EU) N:o 371/2011 olisi muutettava.
                  
               
                     (7)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään täytäntöönpanoasetuksen (EU) N:o 371/2011 liitteen neljännessä sarakkeessa ”Koostumus, kemiallinen kaava, kuvaus, analyysimenetelmä” olevan otsikon ”Tehoaine” alla olevan tekstin loppuun ilmaisu seuraavasti: ”Dimetyyliaminoetanoli (DMAE) ≤ 0,1 %”.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 268, 18.10.2003, s. 29.
         
            (2)  Komission täytäntöönpanoasetus (EU) N:o 371/2011, annettu 15 päivänä huhtikuuta 2011, dimetyyliglysiinin natriumsuolan hyväksymisestä broilereiden rehun lisäaineena (luvanhaltija Taminco NV) (EUVL L 102, 16.4.2011, s. 6).
         
            (3)  EFSA Journal 2018; 16(5):5268.